Nuuskommentaar: Ramaphosa + Bosasa ≠ BossanovaPres. Cyril Ramaphosa. Foto: Phando Jikelo/ANA Die bal is nou in pres. Cyril Ramaphosa se eie hande oor hoe hy die Bosasa- dilemma begraaf gaan kry. Dit, tesame met sy Achilleshiel, die voorgenome onteiening sonder vergoeding, gaan die aanslag teen Ramaphosa feitlik ondraaglik maak en sy presidensie erg verswak tot hy die kwessie bygelê kry. Toe daar die eerste keer sprake was van ongerymdhede oor die R500 000 wat deur die omstrede Bosasa in pres. Cyril Ramaphosa se seun se bankrekening inbetaal is, het die president onderneem dat hy sy seun self polisiestasie toe sal neem met die oog op moontlike vervolging. Intussen het Ramaphosa erken dat die antwoord wat hy aanvanklik aan die parlement verskaf het, naamlik dat die seun die geld vir konsultasiewerk verdien het, onjuis was en deur Bosasa geskenk is vir Ramaphosa se verkiesingsveldtog om die presidentskap van die ANC. Hy was onbewus van die skenking en het onderneem om die geld terug te betaal. Bosasa is lankal in die nuus, meestal om die verkeerde redes, maar die kwessie het vroeër vanjaar ’n kinkel gekry toe dit blyk dat die ANC-LP en medevoorsitter van die grondwetlike komitee wat intussen betrokke was by die voorgestelde wysiging van artikel 25 wat onteiening sonder vergoeding moontlik sou maak, Vincent Smith, R670 000 by die einste Bosasa geleen het. Die geld is in 2015 en 2016 in twee paaiemente aan Smith oorbetaal. Vincent Smith. Foto: Henk Kruger/ANA Smith ontken dat hy geweet het die geld kom van Bosasa aangesien hy ’n intussen geskorste werknemer van Bosasa vir die lening gevra het. Smith het op sy beurt gehelp dat die werknemer se seun werk as navorser by die ANC kry. Smith was voorsitter van die parlement se komitee oor korrektiewe dienste toe die destydse hoof van die spesiale ondersoekeenheid, Willie Hofmeyr, getuienis voor die komitee ingedien het dat Bosasa werknemers van korrektiewe dienste omgekoop het om tenders ter waarde van R1,5 miljard los te slaan. Die DA het ook twee jaar gelede ’n vertroulike verslag van die spesiale ondersoekeenheid ingedien wat handel oor die beweerde korrupsie tussen Bosasa en die destydse hoof van korrektiewe dienste, Linda Mti. Die SOE se ondersoek was teen 2013 reeds voltooi, maar niks is daaraan gedoen nie. Hierdie skynbare onheiligheid was nog aan die gons toe Ramaphosa se Bossanova-rustigheid blywend versteur is. Bossanova verwys kortweg na ’n rustige musiekvorm wat in Brasilië ontstaan het. Dit word sterk met ontspanning in verband gebring. Nog ’n interessante stertjie is dat die oud-SAUK- operasionele hoof, Hlaudi Motsoeneng, besonder vaag was toe hy gevra is na berigte wat lui dat Bosasa sy regskoste van R1 miljoen betaal het. Adjunkpresident David Mabuza by die grondberaad in Limpopo wat deur Agri SA en Landbouweekblad aangebied word. Foto: Verskaf Ondanks die kwessie van onteiening sonder vergoeding (OSV) wat Ramaphosa se beeld ernstig geskaad het, geniet hy by baie Suid-Afrikaners wat ontstoke is (oor die OSV) steeds die beeld van uitstaande mens en president. Sy beeld as kampvegter vir moraliteit en stoom afblaas teen korrupsie het baie daarmee te doen. Maar nou het, soos die opskrif in ’n koerant lui, die “messias” se kleed ’n vlek op gekry. Hoewel geen rustigheid Ramaphosa nou te beurt sal val nie, lyk dit nie of sy posisie as president besonder in die gevaar is nie. Dit lyk nie of enige opposisieparty nou wil hê die president moet val nie. Sy grootste gevaar, so lyk dit, is sy vyande in die ANC. Adj.pres. David Mabuza het egter pas sy, en sy ondersteuners, se volle lojaliteit teenoor Ramaphosa verklaar. Wat kan Ramaphosa nog doen om sy posisie gekonsolideer te kry? Die feit bly, hy het aansienlike “dividende” van die skenkings vir sy verkiesing verdien. Om bloot die bedrag aan Bosasa terug te betaal ontdaan dus geen moontlike voordeel wat hy gekry het nie. Dit lyk net billik dat hy ook aanbied om ten minste nog R500 000 aan ’n welsynsinstelling te skenk. ’n Kommissie van ondersoek na Bosasa se “werkswyse” is nou gebiedend noodsaaklik.